Notum sit universis presentibus et futuris quod Galterus Dei gratia abbas, et omnis conventus Corbigniacensis quictaverunt burgensibus imperpetuum manum mortuam sive caducum et placitum generale et bellandum, salvis aliis consuetudinibus omnibus ad invicem observandis, quas habet ecclesia Corbigniacensis adversus burgenses et burgenses adversus ecclesiam, et pro hujusmodi quictatione tenentur iidem burgenses solvere quilibet ecclesie Corbigniacensi singulis annis decem solidos et infra, secundum quod burgenses Viziliacenses tenentur solvere quindecim solidos et infra ecclesie Viziliacensi. Concordatum fuit de aqua que libera est ad opus burgensium, excepta omni piscatura. Quod si forte infans duodecim annorum et infra deprehensus fuerit a ponte Castelli et supra in piscando cum hamo, cum nec sic nec aliter piscari sibi liceat, ipse tenetur decem et octo denarios ecclesie solvere pro emenda, nisi ante deprehensionem pater vel mater vel tutor ipsius pisces ab ipso infante captos restituant abbati vel mandato ipsius. Pro hujusmodi autem consuetudinibus taliter quictatis, promiserunt dicti burgenses dictis abbati et conventui quingentas libras Pruinenses, de quibus tenentur satisfacere in ducentis libris abbati et conventui, quam [pecuniam] ipsi burgenses in simul mutuo accipiant, ipsi abbas et conventus offerant, ipsique burgenses litteras venerabilium patrum archiepiscopi Lugdunensis et episcopi Eduensis, comitis et comitisse Nivernensis et dictus abbas et suus conventus litteras sigillatas. Et si interim aliquid caducum evenerit, in sequestra et salva manu deponetur; de aliis trecentum libris tenentur satisfacero usque ad triennium, qualibet anno centum, ita tamen quod solutionem trecentarum librarum facere non tenentur quousque litteras domini pape hujus quictationis confirmatorias habeant, nisi forte per ipsorum burgensium negligentiam litterarum ipsarum impetratio remaneret. Has autem et supradictas litteras dicti abbas et conventus et dicti burgenses insimul mutuo accipiant et litteris habitis et expensis factis, adimpetrare bona fide tenentur. Pecuniam vero ad sumptus faciendos dicti abbas et conventus et dicti burgenses insimul mutuo accipiant et, litteris habitis et expensis factis, ad arbitrium religiosi viri abbatis Bellevallis et prepositi Corbigniacensis expense facte ab abbate et conventu et burgensibus persolventur. Si vero abbas et conventus, quod absit, ab aliis conventionibus resilirent, preceperunt preposito Corbigniacensi et heredibus ejus ut dictis burgensibus possint et debeant dare consilium et auxilium supra predictis omnibus observandis, fidelitate qua tenentur ecclesie non obstante. Has autem conventiones promiserunt idem abbas et conventus et ipsi burgenses, fide data, fideliter observaro, et sub pena centum marcharum quam pars a conventionibus supradictis resiliens tenetur solvere parti observare volenti, fidejussoribus datis, ab abbate, fide data, videlicet nobili viro Artaudo de Chastellu, et pro medietate Bernardo Bauduini, et Humbaudo pro alia medietate, in manu prepositi Corbigniacensis et Bartholomei de Sancto Petro; a parte autem burgensium similiter pro centum marcis dati sunt fidejussores, fide data in manu venerabilium virorum magistrorum Galtheri de Bella Nava, officialis Eduensis, et Hugonis archidiaconi Avalonensis, videlicet Robertus prepositus Corbigniacensis et Huguo Gileoti. In cujus rei testimonium, ego Johannes, abbas Bellevallis, et ego frater Galtherus de Sens, de ordine predicatorum, minister crucis, et ego Galtherus officialis Eduensis et Huguo archidiaconus Avalonensis, quibus mediantibus hec supradicta facta sunt, sigilla nostra presentibus apposuimus, anno Domini M.CC.XX.VIIIº, mense decembri.